Ordinul „Coroana României” acordat în 1915 lui Constantin Nottara

Urmare a raportului lui Emanoil Porumbaru, ministrul Afacerilor Străine, cancelar al Ordinelor, nr. 34.630 din 7 decembrie 1915 (aflat la Arhivele Naționale Istorice Centrale, Ministerul Afacerilor Externe. Cancelaria Ordinelor, dosar nr. 212/1915), regele Ferdinand I a semnat în 7 decembrie 1915, decretul nr. 2.668 (publicat în „Monitorul Oficial” nr. 207 din 12/25 decembrie 1915, p. 8585), prin care i-a conferit Ordinul „Coroana României” în gradul de Comandor lui Constantin Nottara, artist dramatic, societar al Teatrului Național din București.

Ordinul „Coroana României” în gradul de Comandor (avers și revers).

Ordinul „Coroana României” în gradul de Comandor (avers și revers).

Potrivit adeverinței de primire a brevetului și însemnelor de Comandor al Ordinului „Coroana României”, completată și semnată în 8 decembrie 1915, Nottara Constantin s-a născut în București, la 5 iunie 1860 și era, pe lângă cele amintite mai înainte, profesor la Conservatorul de Muzică și Artă Dramatică. Prezentăm, apelând la heraldică și la sigilografie, descrierea decorației, precum și reproducerile grafice care provin de la Arhivele Naționale Istorice Centrale.

Raportul lui Emanoil Porumbaru, ministrul Afacerilor Străine, cancelar al Ordinelor, nr. 34.630 din 7 decembrie 1915

Adeverința lui Constantin Nottara de primire a brevetului și însemnelor de Comandor al Ordinului „Coroana României”, semnată în 8 decembrie 1915.

Ordinul „Coroana României” a fost instituit prin legea nr. 1.244 din 10 mai 1881, cu scopul de a răsplăti serviciile aduse statului. Conform Regulamentului pentru punerea în aplicare a legii relativă la instituirea Ordinului Coroana României (Decretul regal nr. 3.506 din 11 octombrie 1906, aflat, sub formă de copie, la Arhivele Naționale Istorice Centrale, Ministerul Afacerilor Externe. Cancelaria Ordinelor, dosar nr. 642):

„Ordinul se prezintă sub forma unei cruci de Malta, cu brațe egale, cu diametrul de 60 mm pentru Comandori, smălțuită roșu, cu marginea de smalț alb. În mijlocul crucii, pe avers, un medalion rotund, smălțuit roșu, încărcat cu coroana regală de oțel (făurită din metalul unuia dintre tunurile luate ca trofee de la inamic, în bătălia de la Plevna de la 28 noiembrie 1877). Medalionul este înconjurat de o bordură smălțuită alb, pe care este scris, cu litere și cifre aurii: * PRIN NOI ÎNȘINE * 14 MARTIE 1881 (data proclamării regatului).

Pe revers, într-un medalion asemănător cu cel de pe avers, este scris la mijloc, orizontal: 10 MAIU (data încoronării). Împrejur, în bordura smălțuită alb: * 1866 * 1877 * 1881 (datele urcării pe tron, proclamării Independenței și proclamării regatului). Cifra regală, între brațele crucii, ca și montura crucii, sunt de aur pentru gradul de Comandor.

Însemnele Ordinului sunt atârnate de o panglică moarată, de culoare albastru- închis, lată, la Comandori, de 45 mm și de o lungime egală cu periferia gâtului, cu câte o dungă pe fiecare margine, de culoarea oțelului, dunga lată de 8 mm”.

Laurențiu-Ștefan Szemkovics

Contents